ועדת העבודה, הרווחה והבריאות, כנסת 20, פרוטוקול מספר 797, 2018-06-25 10:06

טלי פלוסקוב: בוקר טוב, היום ה-25 ביוני 2018, השעה 10:06 ואני פותחת את ישיבת ועדת העבודה, הרווחה והבריאות.

טלי פלוסקוב: על סדר היום הצעת תקנות ההנדסאים והטכנאים המוסמכים (אגרות), התשע"ח-2018.

טלי פלוסקוב: את התקנות יציג לנו משרד העבודה, הרווחה והשירותים החברתיים.

טלי פלוסקוב: עורכת דין ענב חליוה, בבקשה.

טלי פלוסקוב: בהצלחה בתפקיד.

ענב חליוה: אנחנו באנו לאשר את תקנות ההנדסאים והטכנאים (אגרות) שמכוח חוק ההנדסאים והטכנאים המוסמכים יש לשר העבודה והרווחה סמכות לקבוע תקנות בעניין בחינות גמר ממשלתיות של המכון הטכנולוגי להכשרת טכנאים והנדסאים.

ענב חליוה: סעיף 43 לחוק נותן לו את הסמכות באישור הוועדה הזאת.

ענב חליוה: יש לנו את הנוסח.

ענב חליוה: הרכיבים בגינם התקנות מבקשות לקבוע אגרה, זו אגרה בעד תשלום במרשם ההנדסאים והטכנאים, אגרה בעד הבחינה עצמה, בעד בחינות רישום בזמן, רישום מאוחר לבחינות והגשת ערעור על הבחינה.

ענב חליוה: בנוסף יש לנו אגרה בעד בחינת הגנה על פרויקט גמר כאשר פרויקט גמר הוא עבודה שעל הסטודנט לבצע ולאחר ביצוע העבודה, יש בחינה בעל פה שזו בדיוק בחינת הגמר.

ענב חליוה: התשלום עבור הבחינה הזאת הוא 300 שקלים.

ענב חליוה: יש מנגנון של עדכון ואת התחולה.

טלי פלוסקוב: הייתי מבקשת ממך לפרוטוקול להקריא לנו את הסכומים של כל מבחן כדי שיהיה לנו רשום ושגם הציבור ישמע.

ענב חליוה: אגרה בעד רישום במרשם ההנדסאים והטכנאים המוסמכים, בעד האגרה הזאת תשולם אגרה בסך 89 שקלים.

ענב חליוה: בעד בחינות גמר ממשלתיות תשולם אגרה בסך 200 שקלים.

ענב חליוה: בעד רישום מאוחר לבחינות גמר תשולם אגרה בסך 300 שקלים.

ענב חליוה: בעד הגשת ערעור על ציון בבחינה תשולם אגרה בסך 75 שקלים.

ענב חליוה: חשוב לי לציין שהאגרה בעד בחינות גמר ממשלתיות ובעד הערעור, זאת לא עלות מלאה.

ענב חליוה: עלות מלאה היא 300 שקלים ועבור בחינות הגמר הממשלתיות אנחנו גובים רק שני-שלישים מהעלות המלאה.

ענב חליוה: עבור הבדיקה של הערעור אנחנו גובים כ-40 אחוזים.

טלי פלוסקוב: את אומרת אנחנו גובים.

טלי פלוסקוב: אם כן, למה התקנות?

ענב חליוה: קודם כל, זאת רק טרמינולוגיה.

ענב חליוה: הכוונה היא שהתקנות מבקשות לקבוע.

ענב חליוה: כיום המכון לא גובה כי ב-2 במאי יצאה הודעת חדילה בעקבות תובענה ייצוגית שהוגשה נגד המשרד בגין גבייה לכאורה שלא כדין.

ענב חליוה: אני אומרת לכאורה כי - - -

טלי פלוסקוב: זאת אומרת, בעבר לא היו תקנות.

ענב חליוה: היה חוק.

ענב חליוה: החוק חוקק ב-2012.

ענב חליוה: החוק קבע את הסמכות לקבוע תקנות.

ענב חליוה: הייתה טיוטה של התקנות.

ענב חליוה: במשך מספר שנים הייתה טיוטה אבל הייתה מחלוקת כספית על סעיף אחד והמחלוקת נמשכה ונמשכה.

ענב חליוה: מנכ"ל התחלף, מנכ"ל נפטר, והגענו עד היום.

ענב חליוה: משהוגשה התובענה, כפי שאמרתי, הוגשה הודעת חדילה, וכיום אנחנו לא גובים.

ענב חליוה: אבל כן הייתה גבייה שהיא לכאורה גבייה שלא כדין.

ענב חליוה: זאת אומרת, בית המשפט עדיין לא דן בשאלה האם הגבייה נעשתה כדין או לא כדין.

טלי פלוסקוב: זאת אומרת, החוק כן קיים אבל לא היו תקנות.

ענב חליוה: אנחנו כאן כדי לתקן ולהתקין את התקנות על מנת להסדיר את המצב.

טלי פלוסקוב: הבנתי.

טלי פלוסקוב: תודה.

טלי פלוסקוב: מי מבקש להתייחס?

30696: יו"ר התאחדות הסטודנטים.

30696: מייצג גם סטודנטים אקדמאים וגם את הסטודנטים מההשכלה הטכנולוגית.

30696: התייחסת לזה שבית המשפט עדיין לא אמר את דעתו בעניין ואני אשמח להרחבה, שתסבירי היכן זה עומד כרגע כי זה נשמע לי רלוונטי מאוד.

30696: באופן כללי חשוב לי להסביר.

30696: יש כרגע סיטואציה, בעקבות הרפורמה שיצאה לדרך, בה יש בחינה מעמיקה של כל סוגיית הסכומים שהסטודנטים משלמים עבור הלימודים.

30696: זה ממש כרגע נדון, בתקווה שבחודשים הקרובים נצליח לייצר לזה הסדרה משמעותית שתהיה לטובת הסטודנטים.

30696: האגרות האלה שאנחנו כביכול הופכים אותן לפרוצדורה טכנית, בסוף יש סטודנטים וסטודנטיות שצריכים לשלם אותן.

30696: לפני שאני מביע את ההסתייגויות העקרוניות שלי על כך, אני אשמח לשמוע לפי מה הוחלט על הסכומים האלה, מדוע סטודנט צריך לשלם עבור ערעור 75 שקלים.

30696: אני לא יודע איך הסכומים נקבעו.

30696: נראה לי שבהתחלה, אני אשמח להבין.

30696: אחרי כן יש לי עוד התייחסויות.

ענב חליוה: לגבי הסכומים, גם אגרה בעד בחינה וגם אגרה בעד ערעור.

ענב חליוה: כפי אמרתי, זאת לא עלות מלאה.

ענב חליוה: העלות, יש לנו תחשיב מפורט שאנחנו יכולים להגיש לך.

ענב חליוה: עלות של בחינה, הבחינה כוללת כתיבת הבחינה, בדיקה של הבחינה והתקשרות של המשרד עם חברה חיצונית שכותבת, עורכת את השאלות, בודקת אותן, יושב בוחן ונמצא בזמן הבחינה.

ענב חליוה: כל הדברים האלה עולים כסף.

ענב חליוה: אלה דברים שהמשרד לא יכול לקחת על עצמו.

ענב חליוה: אלה דברים שלא תמיד הוא צריך לקחת על עצמו.

ענב חליוה: שוב, האגרות האלה, גם בהשוואה לתקנות אחרות, הן לא גבוהות.

ענב חליוה: אנחנו עדיין לא גובים את העלות המלאה.

30696: זה אומר שיש לזה סבסוד?

ענב חליוה: לא.

ענב חליוה: אבל אנחנו לא גובים את העלות המלאה.

טלי פלוסקוב: אולי הם אכן מתחשבים בסטודנטים.

טלי פלוסקוב: הם חושבים שלקחת מחיר מופרז, זה לא נכון.

30696: אין בעיה.

30696: זה מה שאני רוצה להבין.

ענב חליוה: אנחנו מנסים לצמצם את הסכום כמה שאפשר.

ענב חליוה: כמה שאפשר לספוג, אנחנו סופגים.

ענב חליוה: היכן שאי אפשר, אנחנו לא יכולים לקחת את זה על עצמנו.

ענב חליוה: אין דברים בחינם היום.

ענב חליוה: אני לא מבינה גם מה מהות ההסתייגות.

ענב חליוה: אתה מצפה שהדברים יינתנו בחינם?

30696: ראשית, לא אמרתי שאני מצפה שהם יינתנו בחינם.

30696: שנית, יש כאן שאלה הרבה יותר עקרונית ותאיר מכירה היטב את העמדות שלנו.

30696: כאשר אתה לוקח כסף מסטודנטים, אתה צריך לשאול את עצמך בעבור מה.

30696: השכלה טכנולוגית בהקשר הזה, זה שירות שמדינת ישראל נותנת לציבור הסטודנטים והשירות הזה, יש איזשהו סכום שמשלמים עליו עבור הרבה שירותים שמתקבלים.

30696: במהלך הדרך כשאתה לומד, המרצים מלמדים אותך, יש לך כל מיני שירותים רווחתיים שאתה מקבל, יש שומר בכניסה, יש המון דברים שקורים.

30696: חלק מהדברים, אתה משלם עליהם ועל חלק מהדברים אתה לא משלם.

30696: לכן האמירה שאין שירותים בחינם, ראשית, בעיני היא אמירה לא במקום, מכיוון שאף אחד לא חושב שהכול צריך להינתן בחינם, אבל מה שאני כן חושב זה שהסטודנטים צריכים לקבל שירות מהמוסד הציבורי אליו הם מגיעים ולשאול על מה הם צריכים לשלם ועל מה לא.

30696: למשל, ערעור, בהקשר הזה, חד משמעית אנחנו לגמרי מביעים התנגדות לרעיון שמישהו צריך לשלם על זה שהוא מערער כי הרי ברור שהסיפור הוא לגרום לכמה שפחות סטודנטים לערער.

30696: אני גם מבין שאנשים צריכים להתעסק בערעור, אבל בכל זאת.

30696: לגרום לכמה שפחות סטודנטים לערער ואז יש סטודנט נכשל ויכול להיות שאולי היה לו יותר קשה בלימודים, ככל הנראה הוא יצטרך לא לערער ולא לעבור.

30696: בעיני זה דבר פסול שאותו צריך לחלוטין למחוק מהדף, מה גם שלא ציינת איך החלטתם על הסכומים.

ענב חליוה: קודם כל, כן ציינתי.

ענב חליוה: אמרתי שיש לנו תחשיב ואפשר להראות לך אותו.

ענב חליוה: עוד מעט אילנה תפרט בדיוק בגין מה.

ענב חליוה: לגבי הערעור.

ענב חליוה: כפי שאתם בוודאי יודעים, הבדיקה בבחינות, זה לא שבודק אחד בודק ואז הוא נתן מספר נקודות ואז הבודק ראה שהבודק הראשון טעה ולכן הערעור מוצדק.

ענב חליוה: זה לא עובד כך.

ענב חליוה: יש שני בודקים שבודקים את אותה בחינה.

טלי פלוסקוב: בלי שם קשר לקודם.

ענב חליוה: בלי קשר.

ענב חליוה: כל אחד לוקח את הבחינה ובודק אותה.

ענב חליוה: אז עושים שקלול.

ענב חליוה: הם מקבלים את הציון.

ענב חליוה: כאשר סטודנט רוצה להגיש ערעור, אנחנו לוקחים בודק שלישי.

ענב חליוה: הבודק השלישי בודק את הבחינה ואז עושים שקלול של שני הציונים הגבוהים ביותר.

ענב חליוה: זאת אומרת, זה לא שאחד טעה ואחד צדק אלא זה פשוט אחד נתן 10 נקודות, אחד נתן 20 נקודות, עושים את השקלול ומגיעים ל-15 נקודות.

ענב חליוה: בגלל זה אי אפשר להגיד שמוצדק לעשות מנגנון של החזר.

ענב חליוה: אין בגין מה לגבות את הערעור.

ענב חליוה: נעשתה עבודה שהיא צריכה לקבל תמורה ובאמת זה לא שמישהו טעה בדרך.

ענב חליוה: אף אחד לא טעה בדרך אלא אם כן באמת מישהו טעה בדרך ואז אפשר לחשוב על זה, אבל כאן אף אחד לא טעה בדרך אלא אחד חשב כך ואחד חשב כך.

ענב חליוה: השאלה היא פתוחה.

ענב חליוה: עשינו שקלול הגבוה ביותר וזה מה שהתקבל.

טלי פלוסקוב: הבנו.

טלי פלוסקוב: אני לא רוצה להפוך את הדיון לשיח ביניכם.

30696: את זה רציתי לומר.

30696: רציתי רק להתייחס.

30696: זה בדיוק מה שבאתי לומר, שיש בעיה.

30696: כלומר, אנחנו מתדיינים בינינו, הייעוץ המשפטי, אני מאוד מעריך את עמדתך אבל עמדתך קשורה בעיקר לפרוצדורות המשפטיות.

30696: אני מדבר על העיקרון.

טלי פלוסקוב: היא היועצת המשפטית.

30696: אמרתי.

30696: מצוין.

30696: היא עושה את תפקידה נאמנה.

30696: השאלה היא הרבה יותר עקרונית והיא למה אנחנו גובים מסטודנט כסף על זה שהוא מערער.

30696: זאת השאלה.

תאיר איפרגן: כי זה עולה כסף.

30696: ידעתי שתאיר תתייחס.

30696: אם זה עולה כסף, למה שכר הלימוד הוא לא 30,000 שקלים?

תאיר איפרגן: מנהלת מה"ט.

תאיר איפרגן: אני אומר לידידי כאן שאנחנו נמצאים בשיח מאוד כן ומתקדם בסוגיית שכר הלימוד.

תאיר איפרגן: קודם כל, מבחינתי אם לוחות הזמנים היו פתוחים, כך שהיינו מסיימים לדון בסוגיית שכר הלימוד ואז היינו צריכים להתמודד עם סוגיית הבחינה וזה כמובן אידיאלי.

תאיר איפרגן: אבל זה לא המקרה.

תאיר איפרגן: המקרה הוא שביולי יש מועד בחינות, כרגע אין שום יכולת לנהל את מועד הבחינות הזה מכיוון שלא גבינו בגינו תשלומים.

תאיר איפרגן: לכן לוחות הזמנים הם כאלה שאנחנו חייבים את התקנות האלה כדי להמשיך ולנהל בחינות.

תאיר איפרגן: לנהל בחינות, זה אומר לתת דיפלומה להנדסאים.

תאיר איפרגן: זה הסיפור.

תאיר איפרגן: בסוף אין יכולת להעניק דיפלומה אם אני לא בוחנת בבחינות ממלכתיות.

תאיר איפרגן: שנית.

תאיר איפרגן: אני לא אענה ספציפית על ערעור, כן או לא, אבל אני אומרת לך, רם, כל שירות שיש בגינו תקציבים שמוצאים ממה"ט, אנחנו גובים סכום מסוים מהסטודנט והוא מסוים.

תאיר איפרגן: הוא לא מלא והתחשיב, אגב, דווקא העברנו אותו לכם.

תאיר איפרגן: הוא קיים.

תאיר איפרגן: בחלק מהמקומות אלה 40 אחוזים מהעלות הכוללת, בחלק מהמקומות אלה 70 אחוזים מהעלות הכוללת.

תאיר איפרגן: יש שם בדיוק איך מוגדרת העלות ומה הרכיבים שלה.

תאיר איפרגן: מה התשלום לכותב הבחינה, מה התשלום לבודק הבחינה וכן הלאה.

תאיר איפרגן: זה מאוד מאוד מפורט.

תאיר איפרגן: האמירה עבור סטודנט מערער, שיערער פחות – היא לא נכונה.

תאיר איפרגן: אני אומרת לך, רם, היא לא נכונה.

תאיר איפרגן: היא בשל העובדה שעבור כל רכיב בשירות הזה אני מוציאה כספים, אז יש איזושהי השתתפות.

30696: סדר עדיפויות שלך.

תאיר איפרגן: לא, זה לא סדר עדיפויות.

טלי פלוסקוב: אני חושבת שהיועצת המשפטית נתנה תשובה.

טלי פלוסקוב: היא אמרה מה בעצם עושים בכסף הזה.

30696: אני רק אומר, ואת יודעת את זה כחברת כנסת טוב מאתנו, שהרי בסוף יש עניין של סדרי עדיפויות של המשרד, וזה בסדר גמור ותאיר החליטה עם מי שהיא החליטה היכן היא מסבסדת ב-40 אחוזים והיכן היא מסבסדת ב-70 אחוזים.

30696: דהיינו, היא יכלה להחליט שהיא מסבסדת גם ב-100 אחוזים.

30696: זכות, אבל ל זאת החלטה עקרונית לא לסבסד ב-100 אחוזים כדי שהסטודנטים יוותרו על ערעור.

תאיר איפרגן: זו החלטה עקרונית לא לערעור.

תאיר איפרגן: זו החלטה עקרונית לא לשלם שום שירות.

טלי פלוסקוב: אני מבינה שהתשלום הזה הוא סוג של הרתעה.

טלי פלוסקוב: בואו נחשוב כמה ערעורים עכשיו יגיעו אם אנחנו לא נגבה שום דבר.

טלי פלוסקוב: גם על זה צריך לחשוב.

טלי פלוסקוב: אני מאוד מעריכה אותך.

30696: אנחנו נותנים שירות לסטודנטים.

30696: מה זאת אומרת בואו נחשוב כמה ערעורים יגיעו ולפי זה נקבע את הסכום?

טלי פלוסקוב: כשאנחנו נותנים לסטודנטים שירות, זה אחד.

טלי פלוסקוב: שנית, מה לעשות, השירות הזה עולה כסף - - -

30696: הכול עולה כסף.

טלי פלוסקוב: הם טוענים שלא לוקחים ממך על מתן שירות.

30696: המדינה מסבסדת את הלימודים האלה.

טלי פלוסקוב: הם לוקחים על העבודה שמבצעים על העבודה שאתה מגיש.

30696: האם הסטודנטים משלמים על כל מה שהם מקבלים במהלך לימודיהם?

30696: אם הם אקדמאים או הנדסאים?

טלי פלוסקוב: וטוב שכך.

30696: אם כן, הטיעון לא רלוונטי.

תאיר איפרגן: גם כאן לא.

תאיר איפרגן: חלק מסובסד.

30696: זה אומר שאתם החלטתם בהחלטה עקרונית לסבסד את מה שנראה לכם.

30696: יכולתם להחליט שמסבסדים בסכום אחר.

תאיר איפרגן: נכון מאוד.

טלי פלוסקוב: תודה.

טלי פלוסקוב: שמענו.

טלי פלוסקוב: אני מעריכה מאוד את עמדתך ואתה נמצא במקום שאתה צריך להגן וצריך להילחם.

טלי פלוסקוב: הכול טוב ויפה.

30696: אני די עדין כרגע.

30696: אם היו יושבים כאן הסטודנטים, נראה לי שהייתם מבינים שהסיטואציה היא קצת אחרת.

ענב חליוה: גם אנחנו היינו סטודנטים.

טלי פלוסקוב: אדוני יושב ראש התאחדות הסטודנטים, אני רוצה לומר דבר אחד.

טלי פלוסקוב: אני אחפש היכן אני יכולה להיטיב עם הסטודנטים אבל בוא נראה, אני רוצה לשמוע את כולם ונראה מה אפשר לעשות.

טלי פלוסקוב: עוד מישהו מבקש להתייחס?

שמרית גיטלין שקד: אני אשמח לשאול משהו.

שמרית גיטלין שקד: אני רק מנסה להבין כמה בחינות גמר ממשלתיות נבחן צריך לעבור.

שמרית גיטלין שקד: האם מדובר רק בבחינה אחת?

שמרית גיטלין שקד: האם נבחן צריך לשלם גם את ה-200 וגם לדוגמה את ה-300 של הבחינה שעניינה הגנה על פרויקט גמר?

שמרית גיטלין שקד: אני רוצה להבין אם זאת רק בחינה אחת או יותר.

תאיר איפרגן: לא.

תאיר איפרגן: זאת לא בחינה אחת.

תאיר איפרגן: כדי להיות מדופלם בתעודת הנדסאי, היום במה"ט סטודנט צריך לעבור בין שלוש לארבע בחינות, תלוי במגמה.

טלי פלוסקוב: ועל כל מבחן לשלם.

תאיר איפרגן: נכון.

תאיר איפרגן: תלוי במגמה.

שמרית גיטלין שקד: בין שלוש לארבע בחינות.

תאיר איפרגן: נכון.

שמרית גיטלין שקד: ו-300 שקלים.

שמרית גיטלין שקד: ארבע כפול 200 שקלים ועוד 300 שקלים.

שמרית גיטלין שקד: זה בערך הסכום.

תאיר איפרגן: נכון.

תאיר איפרגן: עברה בינואר האחרון החלטת ממשלה שמחילה רפורמה מאוד גדולה על המערכת.

תאיר איפרגן: כתוצאה מכך אנחנו בתהליך של כל שנות הרפורמה שזה חמש שנים, יורדים בכל המגמות לשתי בחינות.

תאיר איפרגן: אם כן, זה משתנה.

תאיר איפרגן: זה גם יוריד את גובה התשלום.

טלי פלוסקוב: זה משמעותי.

תאיר איפרגן: אגב, היו חמש בחינות, ירדנו לשלוש וארבע ועכשיו נרד לשתיים.

טלי פלוסקוב: עוד מישהו רוצה להתייחס?

30696: שאלה.

30696: רכישת חוברת עזר לבחינת גמר ממשלתית, זה גם משהו שמשלמים עליו?

טלי פלוסקוב: אצלנו אין דבר כזה, למרות שכתובה המילה רכישה.

טלי פלוסקוב: זה קצת מוזר אבל אני לא רואה את זה בתקנות.

30696: יש לי הצעה.

30696: תגידי לי מתי להציע.

טלי פלוסקוב: בבקשה, תציע.

30696: כמו שתאיר התייחסה פעמיים, אנחנו נמצאים עכשיו בדיונים מעולים.

30696: אנחנו אמנם משני הצדדים אבל יודעים לנהל את המערכת בצורה מאוד בריאה, כך שנראה את כל השיקולים.

30696: אני חושב שהדבר הראוי כרגע להחליט, לאור הסיטואציה בה יש לנו דיונים עכשיו שמסתכלים על כל ההיבטים של שכר הלימוד, שלא משנה מה נחליט כאן עכשיו, ומה אני מבין שתאשרו, זה צריך להיות רק לשנה הקרובה מכיוון שאנחנו אמורים וצריכים לקבל החלטות עד סוף השנה הבאה.

30696: אם לא נצליח לכלול את זה, בואו נחזור לשולחן הדיונים.

30696: זו הצעתי והיא נראית לי מאוד הגיונית על אף שהם כנראה יתנגדו לה.

טלי פלוסקוב: מי מקבל את ההחלטות עליהן אתה מדבר?

טלי פלוסקוב: מה"ט?

30696: כחלק מהחלטת ממשלה יש צוות של ארבעה אורגנים של מה"ט, נציגות התאחדות הסטודנטים, נציגות המכללות ונציגות משרד האוצר שתפקידו להסדיר את שכר הלימוד ואנחנו בדרך.

30696: חלק מההסדרות קשורות גם לחישובים שלנו של האגרות מכיוון שזה חלק ממה שהסטודנט ישלם וכפי שחישבנו קודם, מדובר בסכומים לא מבוטלים.

30696: לכן אנחנו מסתכלים על הכול בצורה הוליסטית.

30696: לכן, אם נסדיר את זה, אי אפשר שהאגרות יהיו משהו שהוא אקס שאר שכר הלימוד.

טלי פלוסקוב: אני רוצה להודות שלא באת רק בטענות אלא באת עם רעיון.

טלי פלוסקוב: זה דבר שלא קורה כל יום כאן.

טלי פלוסקוב: יישר כוח.

30696: משתדלים.

טלי פלוסקוב: כן, זה בסדר גמור.

טלי פלוסקוב: הבנתי את הרעיון שלך.

טלי פלוסקוב: אני חושבת שנלך לכיוון הזה.

תאיר איפרגן: אני יכולה להתייחס?

טלי פלוסקוב: כן.

טלי פלוסקוב: בוודאי.

טלי פלוסקוב: לגבי ההצעה?

טלי פלוסקוב: בבקשה.

טלי פלוסקוב: לי יש אפשרות להעביר את זה כהוראת שעה לשנה.

תאיר איפרגן: אז אני שואלת את רם.

תאיר איפרגן: נגיד ולא הסכמנו, מה הציפייה?

תאיר איפרגן: שאנחנו באים לכאן?

טלי פלוסקוב: זה חוזר לכאן.

תאיר איפרגן: ואז מה?

תאיר איפרגן: מתדיינים כאן על שכר הלימוד?

טלי פלוסקוב: לא.

טלי פלוסקוב: התקנות שוב חוזרות לכאן.

תאיר איפרגן: אנחנו בדיונים על שכר לימוד.

תאיר איפרגן: ברור לי שהתמונה היא רחבה לגבי כל הגבייה מהסטודנטים.

תאיר איפרגן: זה בסדר.

תאיר איפרגן: אבל אני באמת מנסה להבין.

תאיר איפרגן: נגיד ולא הגענו להסכמות, אם כי אני מאמינה שנגיע, אז מה, עוד שנה אנחנו מגירים לכאן?

טלי פלוסקוב: כדי למחוק את השורה האומרת הוראת שעה.

תאיר איפרגן: מה בין זה לבין אי ההסכמה על שכר הלימוד?

תאיר איפרגן: אז לא נסכים על שכר הלימוד.

טלי פלוסקוב: אני מעריכה שרם התכוון לכך שברגע שאתם תגיעו להסכמות לגבי שכר הלימוד, אולי אתם תחשבו כשכר לימוד גם את המבחנים.

30696: בוודאות.

טלי פלוסקוב: אולי אפילו זה נכון לעשות את זה.

תאיר איפרגן: אני אומר משהו לגבי המנגנון.

תאיר איפרגן: זאת לא סתם גבייה ישירה למה"ט לא למכללות הטכנולוגיות.

טלי פלוסקוב: ברור.

תאיר איפרגן: לכן זה לא יכול להיות חלק משכר הלימוד, טכנית, כי התקציב הזה נכנס לתוך תקציב המדינה.

תאיר איפרגן: אני מתוקצבת על ידי אגף התקציבים בסכום הגבייה שנגבה מהסטודנטים כדי לנהל את מערך הבחינות הממלכתיות שלי.

תאיר איפרגן: לכן זה לא משנה.

תאיר איפרגן: זה לעולם לא יכול להיות חלק משכר הלימוד.

תאיר איפרגן: שכר הלימוד הולך למכללה הטכנולוגית.

תאיר איפרגן: הוא חושש, בצדק, שהסכום של שכר הלימוד יהיה מאוד גבוה ואז יש נטל על הסטודנטים.

תאיר איפרגן: ברור לי ועל זה נצטרך לדבר בדיוני שכר הלימוד.

תאיר איפרגן: אני לא מבינה את הצורך להגיע לכאן שוב בעוד שנה אם לא נגיע להסכמה.

תאיר איפרגן: זה לא רלוונטי כי המנגנונים הם נפרדים.

טלי פלוסקוב: הבנתי.

טלי פלוסקוב: עוד מישהו רוצה להתייחס להצעה של התאחדות הסטודנטים?

30696: בעיני תפקידה של הכנסת הוא לגרום לכך שהדיונים האלה ינוהלו נכון ולכן לבוא לכאן בעוד שנה, זה בדיוק הדבר שאנחנו צריכים לעשות.

30696: אם נסכים – מצוין.

טלי פלוסקוב: הבנתי את עמדתך.

טלי פלוסקוב: עוד מישהו רוצה להתייחס?

אביעד שוורץ: אגף התקציבים, משרד האוצר.

אביעד שוורץ: אני רוצה להצטרף לדבריה של תאיר.

אביעד שוורץ: באמת כאן העניין הוא לפצות את המנגנון של מה"ט עצמה ולא של המכללות.

אביעד שוורץ: לכן על בסיס זה מחושב התחשיב של העלות ועל בסיס זה מקבלים היום כסף כנגד התשלום שנגבה.

אביעד שוורץ: הם מקבלים את אותו תשלום לתפעול המערך ואין מקום לדון על זה עוד שנה.

אביעד שוורץ: יש את הדיונים על שכר הסטודנטים שמתקיימים בנפרד וימשיכו להתקיים והם לא תלויים אחד בשני.

30696: ברור שהם תלויים אחד בשני.

תאיר איפרגן: אגב שכר סטודנט, ראוי שבדיונים שלנו זה יהיה משהו שאנחנו נתייחס אליו.

30696: קודם נאשר.

30696: לא נבוא לכאן אף פעם שוב ונתייחס לזה.

30696: זה לא רציני.

תאיר איפרגן: למה לא?

טלי פלוסקוב: הריב – לא כאן.

טלי פלוסקוב: הצטרף אלינו חבר הכנסת דן סידה.

טלי פלוסקוב: בוקר טוב.

טלי פלוסקוב: עוד מישהו רוצה להתייחס?

טלי פלוסקוב: את משרד העבודה שמענו, את האוצר שמענו, את הנציגות של הסטודנטים שמענו.

טלי פלוסקוב: לי יש הצעה נוספת.

טלי פלוסקוב: חיפשתי איך להיטיב.

טלי פלוסקוב: אני מחזיקה ביד לפחות שישה מקרים בהם יש אותה מתכונת, וכאן אני פונה אליכם, שאומרת שחייל מילואים פעיל ישלם מחצית מסכומי האגרות הקבועות בתקנות.

טלי פלוסקוב: כאן אני מדברת על תקנות רואי חשבון, על תקנות הטיס, על תקנות המתווכים במקרקעין, על תקנות האזרחות, על תקנות שמאי מקרקעין.

טלי פלוסקוב: אני פשוט נותנת לך דוגמאות.

טלי פלוסקוב: תקנות הנוטריונים.

טלי פלוסקוב: אני מבקשת שגם בתקנות האלה יוסף סעיף על חייל מילואים, בתשלום של 50 אחוזים.

טלי פלוסקוב: אתם יכולים לתת לי התייחסות?

טלי פלוסקוב: אם כן, אנחנו נכניס את זה פנימה.

תאיר איפרגן: קודם כל, בהגדרה אנחנו בהרבה מאוד זירות אחרות עושים הרבה הקלות לאנשי מילואים ובתפיסה שלי כמנהלת המערכת, אני מאוד רוצה להיות שם.

טלי פלוסקוב: אבל.

תאיר איפרגן: לא, אין אבל.

תאיר איפרגן: אני צריכה להבין באיזה סדרי גודל מדובר, מה זה משית.

תאיר איפרגן: הרי לא גבינו את העלויות האלה סתם ככה.

תאיר איפרגן: יש מאחוריהן תחשיב.

תאיר איפרגן: צריך רגע לראות מה זה עושה לתחשיב ואיך אנחנו מנהלים אתה אירוע הזה.

תאיר איפרגן: אביעד.

טלי פלוסקוב: יש לך אפשרות להתייחס?

אביעד שוורץ: אני אומר שאנחנו לא מכירים את הפערים ומה זה יוצר.

תאיר איפרגן: בדיוק.

תאיר איפרגן: צריך להבין את הפערים.

טלי פלוסקוב: ההצעה שלי היא שאכן אני אאשר את התקנות בתנאי שהסעיף הזה נכנס פנימה.

טלי פלוסקוב: זאת אומרת, זה יהיה מותנה בהכנסת הסעיף של חיילי המילואים.

טלי פלוסקוב: אם זה בלתי אפשרי, אנחנו נחזור לדיון כאן.

טלי פלוסקוב: אני פונה כרגע לאוצר ואני אומרת שוב, כדי שיהיה ברור, שאם האוצר אומר לי כן, התקנות מאושרות.

טלי פלוסקוב: אם האוצר אומר לי לא, התקנות לא מאושרות ואנחנו חוזרים לדיון.

אביעד שוורץ: למיטב ידיעתי לא קיים דבר כזה בשאר מנגנוני ההשכלה הגבוהה.

טלי פלוסקוב: בבקשה, אני יכולה להעביר לך.

30696: אני לא בטוח שכדאי לך להשוות לשאר מנגנוני ההשכלה הגבוהה כי אתה חורג מהם בגדול בכל מה שאישרנו כאן כרגע.

טלי פלוסקוב: תעבירו לנציג האוצר, הנה הדוגמאות.

30696: אם נתייחס לטיעון של נציג האוצר, אם אנחנו רוצים להתייחס להשכלה הגבוהה, על ערעורים למשל אף אחד לא משלם אפילו שקל.

30696: אתם מוזמנים לעשות שינוי.

30696: האמת, אני חייב לומר בכנות, למרות הצעתך, שאני חושב שאת כן צריכה לייצר את זה כהוראת שעה.

טלי פלוסקוב: אני עוד לא אמרתי לא.

30696: אני חושב שזה חשוב וזה גם בסדר גמור להביא גם את הנציג של החברה האזרחית וגם את נציגי הממשלה להגיע לכאן בעוד שנה ולראות שהם הצליחו להסתדר.

30696: זה חלק מהתפקיד של המערכת הזאת ולא להקל עליהם.

ענב חליוה: אני רוצה להוסיף ברוח הדברים של הבקשה, במה"ט אנחנו פועלים עכשיו להתקנת תקנות התאמות לסטודנטים במילואים וסטודנטים בהריון ובטיפולי פוריות.

טלי פלוסקוב: בוקר טוב.

טלי פלוסקוב: הצטרף אלינו חבר הכנסת ג'מעה אזברגה.

ענב חליוה: כל השיח על חיילי המילואים הוא שיח חי ונושם אצלנו והוא בראש סדר העדיפויות שלנו גם בימים אלה.

טלי פלוסקוב: זה רק מצדיק את הבקשה להוראת שעה.

טלי פלוסקוב: אנחנו נתחיל בהקראה.

טלי פלוסקוב: אני כן מבקשת להוסיף הוראת שעה.

טלי פלוסקוב: ושנית, להוסיף את ההערה שלי לגבי חיילי המילואים.

טלי פלוסקוב: זה יאושר במתכונת הזאת.

טלי פלוסקוב: נעשה אישור מותנה בהסכמה על המתכונת הזאת.

טלי פלוסקוב: אם לא תהיה הסכמה, אנחנו נחזור לדיון כאן.

שמרית גיטלין שקד: אני רוצה להבין.

שמרית גיטלין שקד: אנחנו מאשרים את זה בכפוף לזה הנוסח כולל את הסעיף הזה.

טלי פלוסקוב: בדיוק.

שמרית גיטלין שקד: אם השר מחליט לא לפרסם בעצם את הנוסח הזה, המשמעות היא שהוא יגיש לוועדה נוסח חדש אותו הוא כן מבקש לפרסם.

טלי פלוסקוב: בדיוק.

שמרית גיטלין שקד: תהיה לו ברירה, או לפרסם את הנוסח הזה או לחזור לוועדה.

טלי פלוסקוב: בדיוק.

שמרית גיטלין שקד: זה המשמעות של האישור המותנה.

שמרית גיטלין שקד: בתוקף סמכותי לפי סעיף 43 לחוק ההנדסאים והטכנאים המוסמכים, התשע"ג-2012 (להלן – החוק), באישור שר האוצר לפי סעיף 39ב לחוק יסודות התקציב, התשמ"ה-1985, ובאישור ועדת העבודה, הרווחה והבריאות של הכנסת, אני מתקין תקנות אלה:

טלי פלוסקוב: עד שהיועצת המשפטית מקריאה, אולי יש לך אפשרות לבדוק.

טלי פלוסקוב: אני רואה שאתה כבר מתכתב, אז אולי אתה יכול לבדוק.

שמרית גיטלין שקד: אגרה בעד רישום במרשם בעד רישום במרשם ההנדסאים והטכנאים המוסמכים, תשולם אגרה בסך 89 שקלים חדשים.

שמרית גיטלין שקד: בעד בחינת גמר ממשלתית הנערכת על ידי המכון להכשרה טכנולוגית (להלן – בחינת הגמר) תשולם אגרה בסך 200 שקלים חדשים.

שמרית גיטלין שקד: בעד רישום מאוחר לבחינת גמר אשר קיבל את אישור המכון להכשרה טכנולוגית, תשולם אגרה בסך 300 שקלים חדשים, ובעד הגשת ערעור על ציון בבחינה כאמור תשולם אגרה נוספת בסך 75 שקלים חדשים.

שמרית גיטלין שקד: בתקנה זו "רישום מאוחר" – רישום בתקופה של פחות משלושים יום לפני מועד הבחינה.

שמרית גיטלין שקד: בעד בחינה אשר עניינה הגנה על פרויקט גמר תשולם אגרה בסך 300 שקלים חדשים.

שמרית גיטלין שקד: ככל שמדובר בהוראת שעה, אני חושבת שעדכון האגרות הוא לא רלוונטי.

טלי פלוסקוב: נכון.

טלי פלוסקוב: הוא לא רלוונטי.

שמרית גיטלין שקד: בכל מקרה, העדכון הראשון לא יהיה ב-1 באוקטובר הקרוב אלא רק אחר כך.

שמרית גיטלין שקד: אם כן, תקנה 4 יורדת.

שמרית גיטלין שקד: תקנות אלה יחולו על מי שביום תחילתן של תקנות אלה או לאחריו -

שמרית גיטלין שקד: נרשם או נבחן בבחינת גמר או בבחינת הגנה על פרויקט גמר.

שמרית גיטלין שקד: אני רוצה להדגיש.

שמרית גיטלין שקד: ב-5(ב) כתוב נרשם או נבחן בבחינת גמר או בבחינת הגנה על פרויקט גמר, המשמעות היא שגם נבחנים שכבר נרשמו בעצם לבחינה אבל לא היו חייבים בתשלום בגלל שהמשרד לא גבה תשלומים, יצטרכו לשלם על בחינות שהם הולכים להיבחן בהן מיום זה ואילך.

שמרית גיטלין שקד: גברתי, אני מקריאה את הסעיפים שביקשת להוסיף.

שמרית גיטלין שקד: אני מקריאה את הנוסח מתקנות של מינהל המקרקעין בהתאמות.

שמרית גיטלין שקד: תקנות שהותקנו ב-2017.

שמרית גיטלין שקד: "חייל מילואים פעיל ישלם מחצית מסכומי האגרות הקבועות בתקנות 1, 2 ו-3.

שמרית גיטלין שקד: סכום של 50 אגורות יעוגל כלפי מעלה.

שמרית גיטלין שקד: בתקנה זו, חייל מילואים פעיל – חייל מילואים כהגדרתו בחוק שירות המילואים התשס"ח-2008, המחזיק בתעודת משרת מילואים פעיל שתקפה שניתנה לו בידי צבא הגנה לישראל ושפרטיו הועברו למשרד העבודה, הרווחה והשירותים החברתיים באופן ממוחשב על ידי משרד הביטחון".

שמרית גיטלין שקד: לגבי הוראת השעה.

שמרית גיטלין שקד: צריכים להחליט איזו תקופה.

טלי פלוסקוב: לשנה.

שמרית גיטלין שקד: השאלה אם את רוצה לכלול גם את הבחינות של הקיץ הבא.

שמרית גיטלין שקד: אם את אומרת שנה מהיום, זה בעצם אומר שלבחינות הבאות אין להם.

טלי פלוסקוב: כולל המבחנים בקיץ הבא כי הכול יכול להיתקע כאן.

שמרית גיטלין שקד: עד מתי?

ענב חליוה: שנה זאת תקופה קצרה מדי.

טלי פלוסקוב: זה יוצא קצת יותר כי אם אנחנו מכניסים גם את הבחינות של הקיץ, כבר יש לך עוד חצי שנה.

טלי פלוסקוב: קחי שנה וחצי.

טלי פלוסקוב: 18 חודשים.

שמרית גיטלין שקד: אני רוצה ללכת דווקא לקראתם.

שמרית גיטלין שקד: יש להם בחינות חורף ויש להם בחינות קיץ.

שמרית גיטלין שקד: אני חושבת שאנחנו צריכים להפסיק בין איזשהו מועד שהוא בין בחינות קיץ לחורף.

טלי פלוסקוב: 18 חודשים, זה לא אמצע?

טלי פלוסקוב: תחשבו לי.

טלי פלוסקוב: אנחנו עכשיו ביולי.

טלי פלוסקוב: זה ינואר 2020.

תאיר איפרגן: זה לפני פברואר.

תאיר איפרגן: לפני מועד פברואר.

שמרית גיטלין שקד: נגיד עד ספטמבר, ואז כשנרשמים - - -

תאיר איפרגן: לא.

תאיר איפרגן: שנת הלימודים בשנה הבאה מתחילה מאוחר.

תאיר איפרגן: יכול להיות שמועד הבחינות יהיה קצת מאוחר.

30696: עד מועד תחילת שנת הלימודים.

30696: זה מה שנראה לי הכי נכון.

תאיר איפרגן: עכשיו יש לנו מועד בחינות.

תאיר איפרגן: בפברואר יש לנו מועד בחינות אביב.

תאיר איפרגן: יש לנו מועד בחינות אביב ואז שוב ביולי-אוגוסט.

תאיר איפרגן: יכול להיות שחלק מהבחינות יהיו ספטמבר כי השנה, בגלל החגים, שנת הלימודים מתחילה יחסית מאוחר.

תאיר איפרגן: יכול להיות שגם לקראת ספטמבר עוד יהיו לי זנבות.

טלי פלוסקוב: מה אתם מציעים?

טלי פלוסקוב: 1 באוקטובר, זה מתאים?

תאיר איפרגן: נובמבר, אם אפשר, זה מעולה.

טלי פלוסקוב: 1 בנובמבר?

תאיר איפרגן: כן.

שמרית גיטלין שקד: לא עדיף יותר 1 באוקטובר?

שמרית גיטלין שקד: כי ב-1 באוקטובר בעצם מתחילה שנת הלימודים.

תאיר איפרגן: אני ביקשתי נובמבר.

טלי פלוסקוב: אין לי בעיה לתת עוד חודש.

טלי פלוסקוב: אם כן, 1 בנובמבר.

שמרית גיטלין שקד: תקנות אלה יעמדו בתוקפן עד 1 בנובמבר 2019.

תאיר איפרגן: סעיף מספר 1 באגרות, גבייה של רשם ההנדסאים והטכנאים, הוא לא קשור למה"ט.

תאיר איפרגן: לכן, אם גם שם מבקשים להחיל 50 אחוזים על משרתי מילואים, זה לא לפתחי.

יוני אבוחצירה: רשם ההנדסאים והטכנאים המוסמכים, מייצג את האגף לרישום ורישוי עיסוקים.

יוני אבוחצירה: אנחנו עשינו תחשיב ביחידה לגבי העלויות של רישום במרשם ההנדסאים.

יוני אבוחצירה: זה לא קשור למה"ט.

יוני אבוחצירה: אנחנו אגף בפני עצמו.

יוני אבוחצירה: אם גם כאן יש השגות להתאחדות הסטודנטים, ראוי שיאמרו אותן אבל אלה שני דברים שאינם קשורים אחד בשני.

טלי פלוסקוב: אתם מתנגדים לתת 50 אחוזים לחיילי מילואים.

יוני אבוחצירה: אנחנו לא מתנגדים לשום דבר.

יוני אבוחצירה: אנחנו עשינו תחשיב והגענו לסכום מסוים.

יוני אבוחצירה: השאלה אם גם על זה התאחדות הסטודנטים מעוניינת לערער.

טלי פלוסקוב: אני מבקשת מהאוצר לבדוק על מה מדובר כאן.

טלי פלוסקוב: נראה איך אנחנו מכסים לכם את ההוצאות האלה.

טלי פלוסקוב: אני חוזרת על ההסבר.

טלי פלוסקוב: כרגע היועצת המשפטית הקריאה לנו נוסח.

טלי פלוסקוב: אני אומרת שוב שאנחנו מאשרים מותנה בהכנסה של שני הסעיפים שכרגע דיברנו עליהם.

טלי פלוסקוב: האחד מהם, הנחה לחיילי מילואים, השני הוראת שעה.

טלי פלוסקוב: אם השר או המשרד מתנגד למתכונת הזאת, זה אומר שזה לא מאושר והתקנות חוזרות לכאן לדיון חוזר.

טלי פלוסקוב: הכול ברור כאן?

טלי פלוסקוב: יופי.

טלי פלוסקוב: אנחנו נצביע על אישור התקנות.

אביעד שוורץ: רגע.

אביעד שוורץ: ניסיתי לברר ויש עלות של כמה מיליוני שקלים.

טלי פלוסקוב: אני רוצה שתבדקו את זה.

טלי פלוסקוב: כך זה לא רציני.

טלי פלוסקוב: תבדקו ותנו לנו תשובה לא על רגל אחת.

טלי פלוסקוב: אם אתה מדבר על כמה מיליונים, תבדקו.

טלי פלוסקוב: בגלל שגם אנחנו לחוצים בזמן, אני לא רוצה שגם אתה תהיה לחוץ.

טלי פלוסקוב: אני רוצה בדיקה וגם אם צריך קצת ללחוץ לגייס את הכספים האלה, אני חושבת שהמטרה היא מוצדקת, לתת 50 אחוזים לחיילי מילואים שלנו שנותנים בשבילנו את הנשמה בתקופות הקשות האלה.

טלי פלוסקוב: אנחנו חייבים לעשות זאת כמדינה.

טלי פלוסקוב: נחשוב איך אנחנו מתמודדים עם זה.

טלי פלוסקוב: לכן שוב אני חוזרת ואומרת שאנחנו כרגע מאשרים את התקנות עם שני התיקונים שהצעתי.

דן סיידה: גברתי, מדובר בחיילי מילואים פעילים.

טלי פלוסקוב: פעילים.

טלי פלוסקוב: בהחלט.

טלי פלוסקוב: זה מה שהקריאה היועצת המשפטית.

טלי פלוסקוב: מי בעד אישור התקנות?

טלי פלוסקוב: מי נגד?

טלי פלוסקוב: בעד – פה אחד תקנות ההנדסאים והטכנאים המוסמכים (אגרות), התשע"ח-2018 נתקבלו.

טלי פלוסקוב: תודה.

טלי פלוסקוב: התקנות אושרו בתקווה ששני הסעיפים האלה יאושרו על ידי המשרדים.

טלי פלוסקוב: תודה רבה.

טלי פלוסקוב: הישיבה נעולה.